b'\n_START_ARTICLE_\nHans Georg von Mackensen\n_START_SECTION_\nBakgrunn\n_START_PARAGRAPH_\nHans Georg von Mackensen var s\xc3\xb8nn av generalfeltmarskalk August von Mackensen og gift med Winifred von Neurath, datter av Konstantin von Neurath. Hans bror var general Eberhard von Mackensen._NEWLINE_I 1902 begynte han p\xc3\xa5 sin milit\xc3\xa6re l\xc3\xb8pebane i 1. Garde-Regiment zu Fu\xc3\x9f. Utdannelsen varte til 1907. Parallelt studerte han rettsvitenskap. Under verdenskrigen var Mackensen personlig adjutant for prins August Wilhelm, til sist som oberst. Etter krigsslutt arbeidet han i det pr\xc3\xb8yssiske justisdepartement, til han i mai 1919 ble kalt til Ausw\xc3\xa4rtiges Amt, det tyske utenriksdepartementet.\n_START_SECTION_\nDiplomat\n_START_PARAGRAPH_\nMackensen var i denne funksjon fra september 1923 Gesandtschaftsrat II.\xc2\xa0Klasse i Roma (ved Quirinalen) og fra august 1926 til april 1929 i Brussel. _NEWLINE_Den 10. august 1926 giftet han seg i Leinfelderhof ved Vaihingen an der Enz med Winifred Christine Helene Freifrau von Neurath, datter av den senere riksutenriksminister Konstantin Freiherr von Neurath. _NEWLINE_Fra juli 1931 var Mackensen ambassader\xc3\xa5d i Madrid. I mai 1933 gikk han inn i NSDAP. Fra desember 1933 fungerte han som sendemann (Gesandter I.\xc2\xa0Klasse) i Budapest, til han den 15. april 1937 etterfulgte den i 1936 avd\xc3\xb8de Bernhard Wilhelm von B\xc3\xbclow som statssekret\xc3\xa6r i Ausw\xc3\xa4rtiges Amt_NEWLINE_Hans svigerfar, Konstantin Freiherr von Neurath, avl\xc3\xb8ste ham den 4. februar 1938, og da etterfulgte Mackensen Ulrich von Hassell, som fra sin stilling som Italia-ambassad\xc3\xb8r hadde rettet kritikk mot Adolf Hitlers Italia-politikk._NEWLINE_Han var i perioden 1938\xe2\x80\x931943 Tysklands ambassad\xc3\xb8r i Roma. I embedet i Roma arbeidet han imidlertid, i strid med Adolf Hitler intensjon, for en snarlig avsettelse av Benito Mussolini. Etter en samtale med Hitler 2. august 1943 ble han l\xc3\xb8st fra oppgaven. _NEWLINE_Han var fortsatt general i SS og var som s\xc3\xa5dan til stede p\xc3\xa5 SS-Gruppenf\xc3\xbchrer-m\xc3\xb8tet i Posen den 4. oktober 1943 der Heinrich Himmler holdt den f\xc3\xb8rste av sine s\xc3\xa5kalte Posen-taler._NEWLINE_Fra mai 1945 til april 1946 var von Mackensen i fransk krigsfangenskap. Ett \xc3\xa5r etter l\xc3\xb8slatelsen d\xc3\xb8de han.'